b'\n_START_ARTICLE_\nYdinparisto\n_START_PARAGRAPH_\nYdinparisto on radioaktiiviseen hajoamiseen perustuva pitk\xc3\xa4ik\xc3\xa4inen voimanl\xc3\xa4hde. Siin\xc3\xa4 ei hy\xc3\xb6dynnet\xc3\xa4 ketjureaktiota ydinreaktorien tapaan, vaan energia vapautuu ydinten luonnollisessa hajoamisessa. Ydinparistoja k\xc3\xa4ytet\xc3\xa4\xc3\xa4n laitteissa, joiden energianl\xc3\xa4hteiden t\xc3\xa4ydent\xc3\xa4minen on vaikeaa, kuten esimerkiksi miehitt\xc3\xa4m\xc3\xa4tt\xc3\xb6miss\xc3\xa4 tutkimusasemissa tai avaruusluotaimissa.\n_START_SECTION_\nTermoelektrinen generaattori\n_START_PARAGRAPH_\nTermoelektrinen generaattori (Radioisotope Thermoelectric Generator, RTG) muuntaa radioaktiivisten aineiden hajoamisesta syntyv\xc3\xa4\xc3\xa4 l\xc3\xa4mp\xc3\xb6\xc3\xa4 s\xc3\xa4hk\xc3\xb6ksi l\xc3\xa4mp\xc3\xb6parien avulla._NEWLINE_P\xc3\xa4invastoin kuin yleens\xc3\xa4 ydintekniikassa, termoelektristen generaattorien toiminta on yksinkertaista. Hyvin pakattu radioaktiivinen aine generaattorin syd\xc3\xa4mess\xc3\xa4 tuottaa l\xc3\xa4mp\xc3\xb6\xc3\xa4, joka johtuu l\xc3\xa4mp\xc3\xb6parien kautta j\xc3\xa4\xc3\xa4hdytysripoihin._NEWLINE_Radioaktiivisella aineella t\xc3\xa4ytyisi olla mahdollisimman pitk\xc3\xa4 puoliintumisaika, mutta sen pit\xc3\xa4isi samalla tuottaa j\xc3\xa4rkev\xc3\xa4 m\xc3\xa4\xc3\xa4r\xc3\xa4 l\xc3\xa4mp\xc3\xb6\xc3\xa4. Aine saisi mieluiten s\xc3\xa4teill\xc3\xa4 huonosti l\xc3\xa4vist\xc3\xa4v\xc3\xa4\xc3\xa4 alfas\xc3\xa4teily\xc3\xa4, jotta s\xc3\xa4teilysuojasta saataisiin mahdollisimman kevyt. Yleisimmin k\xc3\xa4ytetty ja paras aine on Plutonium-238, mutta joitain harvoja vaihtoehtojakin on._NEWLINE_Tyypillisesti s\xc3\xa4hk\xc3\xb6\xc3\xa4 saadaan noin 300 W teholla, mutta ajan kuluessa radioaktiivisen aineen l\xc3\xa4mm\xc3\xb6ntuotto heikkenee ja l\xc3\xa4mp\xc3\xb6parin metallit kuluvat, jolloin teho laskee huomattavasti. Nykyisten generaattorien hy\xc3\xb6tysuhde liikkuu 3\xe2\x80\x937\xc2\xa0% v\xc3\xa4lill\xc3\xa4._NEWLINE_Kaikki ulkoaurinkokuntaa tutkineet avaruusluotaimet ovat k\xc3\xa4ytt\xc3\xa4neet RTG-generaattoreita.\n_START_SECTION_\nTermovalos\xc3\xa4hk\xc3\xb6inen kenno\n_START_PARAGRAPH_\nTermovalos\xc3\xa4hk\xc3\xb6inen kenno toimii samalla periaatteella kuin aurinkokenno, mutta muuttaa kuuman kappaleen s\xc3\xa4teilemi\xc3\xa4 infrapuna-fotoneja s\xc3\xa4hk\xc3\xb6ksi. Hy\xc3\xb6tysuhde on hieman korkeampi kuin l\xc3\xa4mp\xc3\xb6pareilla.\n_START_SECTION_\nBeetas\xc3\xa4hk\xc3\xb6inen paristo\n_START_PARAGRAPH_\nBeetas\xc3\xa4hk\xc3\xb6inen ydinparisto tuottaa s\xc3\xa4hk\xc3\xb6\xc3\xa4 radioaktiivisen l\xc3\xa4hteen s\xc3\xa4teilemist\xc3\xa4 beeta-hiukkasista hieman samaan tapaan kuin aurinkokenno fotoneista. Beetas\xc3\xa4hk\xc3\xb6isyydess\xc3\xa4 energeettisen elektronin osuessa puolijohdediodiin syntyy virtaa._NEWLINE_Koska s\xc3\xa4teilyn l\xc3\xa4hde menett\xc3\xa4\xc3\xa4 aktiivisuuttaan ajan my\xc3\xb6t\xc3\xa4, my\xc3\xb6s pariston tuottama virta pienenee. Beetas\xc3\xa4teily my\xc3\xb6s kuluttaa paristoa hitaasti sis\xc3\xa4lt\xc3\xa4p\xc3\xa4in, mik\xc3\xa4 osaltaan laskee tehoa._NEWLINE_Beetas\xc3\xa4hk\xc3\xb6isi\xc3\xa4 paristoja on ehdotettu k\xc3\xa4ytett\xc3\xa4v\xc3\xa4ksi syd\xc3\xa4mentahdistimissa, miss\xc3\xa4 pitk\xc3\xa4 toiminta-aika on t\xc3\xa4rke\xc3\xa4\xc3\xa4. Oikein suojattuna haitallinen radioaktiivinen s\xc3\xa4teily ei p\xc3\xa4\xc3\xa4sisi pariston ulkopuolelle.'